《古短歌行》
清代·戴纯

土牛不受鞭，木马抱空质。岁月忽我遒，凄然向落日。

东南多逝水，终古入淮流。冯夷与河伯，浩荡赴春愁。

春愁载远道，靡靡催客老。伤彼蕙兰花，不及原上草。

饥乌半夜啼，春雨暮凄凄。迷离一梦醒，踯躅两眉低。

镫花易零落，秋衫怯渐薄。寒鸟声啁啾，四顾成萧索。

萧索益悲哀，展驾复迟回。孤蓬与断梗，飘泊委尘埃。

孤斟酹霜月，回首成芒忽。眼底岁峥嵘，又复怀明发。

煌煌东方星，阳气破杳冥。何当乘金虎，驾言翔紫庭。

作者简介：戴纯，字莼浦，丹徒人。乾隆丁卯举人，官鸣鹤场盐大使。有《春萍集》。